

**SPOLOČNÉ MEMORANDUM**

**ZÁSTUPCOV POĽNOHOSPODÁRSKYCH KOMÔR**

**A ORGANIZÁCIÍ**

**VYŠEHRADSKEJ SKUPINY A BULHARSKA, CHORVÁTSKA, ESTÓNSKA, LITVY A RUMUNSKA**

v reakcii na kritickú situáciu pre poľnohospodárov v Európe a súbeh niekoľkých doteraz bezprecedentných a neočakávaných nepriaznivých okolností, akými sú energetická kríza, ruská invázia na Ukrajinu, destabilizácia trhu a s tým spojená extrémna ročná miera poľnohospodárskej inflácie, my, zástupcovia poľnohospodárskych komôr a organizácií Vyšehradskej skupiny (Česká republika, Maďarsko, Poľsko, Slovensko) a Bulharska, Chorvátska, Estónska, Litvy a Rumunska sme sa zhodli na tomto spoločnom stanovisku.

Reagujeme na stále sa zhoršujúcu situáciu v agropotravinárskom sektore a neudržateľný nesúlad medzi predvojnovými výkupnými cenami poľnohospodárskych podnikov a rastúcimi výrobnými nákladmi, čo zásadne ohrozuje budúcnosť poľnohospodárov v celej Európskej únii.

Naďalej považujeme za veľmi dôležité podporovať ukrajinské poľnohospodárstvo trpiace ruskou agresiou, ale obávame sa, že voľný prístup ukrajinských poľnohospodárskych produktov na trh Európskej únie spôsobuje logistické ťažkosti a nedostatok skladovacích kapacít v niektorých východných členských štátoch EÚ. Potrebujeme opatrenia, ktoré pomôžu zmierniť pokles trhových cien a príjmov poľnohospodárov EÚ.

Poukazujeme na situáciu, ktorú ešte znásobujú vysoko ambiciózne ciele Európskej zelenej dohody, najnovšie napríklad vysoké ciele zníženia používania pesticídov alebo plánované obmedzenie chovu hospodárskych zvierat v dôsledku údajne škodlivých emisií alebo neoprávnený útok na kožušinové chovy.

Vnímame veľmi ambiciózne a často nereálne ciele stanovené bez ohľadu na poľnohospodársku prax a navyše prichádzajúce v najmenej vhodnom čase pre poľnohospodárov a predovšetkým spotrebiteľov.

Uvedomujeme si prirodzenú zodpovednosť a záväzok poľnohospodárov k ochrane životného prostredia.

Zároveň v nás vyvoláva obavy, že znížená európska produkcia bude kompenzovaná dovozom potravín zo zahraničia bez skutočnej záruky pôvodu, potravinovej bezpečnosti a environmentálnej stopy potravín, ktoré budeme konzumovať my a predovšetkým naše deti.

Zdôrazňujeme, že ​​hlavnou úlohou poľnohospodárov je produkcia potravín a príspevok k potravinovej suverenite v Európe, zabezpečiť dostatok kvalitných potravín pre spotrebiteľov za dostupné ceny pri zachovaní ekonomickej sebestačnosti a primeranej životnej úrovne poľnohospodárov. Dnes sa však tento cieľ zdá takmer nemožné dosiahnuť.

Vzhľadom na kritickú situáciu a v solidarite s našimi protestujúcimi kolegami v ostatných krajinách EÚ, my, zástupcovia poľnohospodárskych komôr a organizácií Vyšehradskej skupiny (Česká republika, Maďarsko, Poľsko, Slovensko) a Bulharska, Chorvátska, Estónska, Litvy a Rumunska preto vyzývame na štrajkovú pohotovosť poľnohospodárov v našich krajinách a dohodli sme sa na schválení a podpísaní

**PRAŽSKÉHO MEMORANDA**

**(SPOLOČNÉ MEMORANDUM ZÁSTUPCOV POĽNOHOSODÁRSKYCH ORGANIZÁCIÍ pri príležitosti neformálneho zasadania Rady AgriFish v Prahe 15. - 16. septembra 2022)**

Po dôkladnej analýze prístupu vybraných členských štátov sme sa zhodli, že je absolútne nevyhnutné zaujať proaktívny prístup a vyzvať na spoločné aktivity, aby sme predišli ďalším existenčným problémom našich poľnohospodárov.

Preto Vám dávame do pozornosti nasledovné opatrenia s veľkým dopadom na poľnohospodársku činnosť štátov:

Krátkodobé opatrenia:

1. Pozastaviť emisné kvóty aspoň na krátky čas;
2. Zastropovať ceny energií a kompenzovať poľnohospodárov za vysoké ceny hnojív a ďalších životne dôležitých vstupov do poľnohospodárstva;
3. Musíme pomôcť ukrajinským poľnohospodárskym produktom dostať sa na exportné trhy tretích krajín, kde sú tieto produkty veľmi potrebné, ale zároveň musíme zaviesť opatrenia, ktoré pomôžu zmierniť logistické problémy, trhové ceny a príjmy pre miestnych farmárov EÚ v dotknutých členských štátoch. Pretože je nevyhnutné chrániť domácich výrobcov pred nebezpečenstvom, že sa stanú obeťami okolností spôsobených liberalizáciou dovozu z Ukrajiny, okolností, ktoré môžu viesť k bankrotom domácich poľnohospodárov;
4. Rozšírenie dočasného krízového rámca s cieľom umožniť členským štátom využiť flexibilitu predpokladanú v pravidlách štátnej pomoci na podporu hospodárstva v kontexte ruskej invázie na Ukrajinu;

Dlhodobé opatrenia:

1. Podpora energetickej sebestačnosti poľnohospodárov, najmä podpora obnoviteľných zdrojov energie;
2. Vzhľadom na nárast byrokratickej záťaže pre poľnohospodárov, existujúce klimatické problémy, potenciálny vplyv implementácie Európskej zelenej dohody, vplyv globálnej krízy a potrebu posilniť potravinovú bezpečnosť vyzývame na zvýšenie financovania v rámci SPP;
3. Pridelenie európskych fondov/zdrojov na šľachtiteľský výskum, ako aj podpora postoja založeného na čisto vedeckom základe, pokiaľ ide o vývoj nových odolných odrôd, vrátane NGT;
4. Zamietnutie akejkoľvek povinnosti stanovenej v návrhu SUR znížiť množstvá pesticídov používaných členskými štátmi, ktoré majú spotrebu POR pod európskym priemerom;
5. Zvýšenie limitu pomoci *de minimis* pre poľnohospodársku prvovýrobu.

Úprimne dúfame, že vy, vážení ministri poľnohospodárstva v našich krajinách, vezmete do úvahy nepriaznivé okolnosti, ktorým čelia európski poľnohospodári, a obete, ktoré prinášajú, aby zachovali európsku potravinovú bezpečnosť, a preto nás v tejto iniciatíve podporíte.

Zvážte, prosím, skutočnosť, že Vaše stanoviská vo vzťahu k vyššie uvedenej problematike môžu uľahčiť, alebo naopak značne skomplikovať poslanie farmárov, ktorých zastupujeme.